**Associazione Sportiva Roma** on italialainen jalkapalloseura, jonka kotipaikka on Rooma. Seuralla on Serie A:ssa pelaava naisten joukkue, joka käyttää myös nimeä **Roma Femminile**. AS Roman naisjoukkue perustettiin vuonna 2018 sen saatua Res Roman liigalisenssin. Joukkue voitti Italian liigamestaruuden vuonna 2023 ja Italian cupin vuonna 2021. Joukkueen kotistadion on 4 000 katsojan Stadio Tre Fontane.

AS Roman päävalmentajana kausina 2018–2021 oli Elisabetta Bavagnoli. Kahdella ensimmäisellä kaudella joukkue sijoittui Serie A:ssa neljänneksi ja kolmannella kaudella viidenneksi. Italian cupissa keväällä 2021 se pudotti välierissä Juventuksen ja voitti loppuottelussa AC Milanin rangaistuspotkukilpailussa maalein 3–1.

Vuonna 2021 päävalmentajaksi tuli Alessandro Spugna. Hänen johdollaan Roma sijoittui kaudella 2021–2022 Serie A:ssa toiseksi viisi pistettä Juventukselle hävinneenä. Cupin loppuottelussa Roma hävisi Juventukselle 1–2. Marraskuussa 2022 Roma voitti Italian supercupin loppuottelussa Juventuksen rangaistuspotkukilpailun jälkeen. Kaudella 2022–2023 Roma voitti liigamestaruuden. Runkosarjassa joukkue voitti 16 ottelua ja hävisi kaksi, ja Juventus jäi taakse kahdeksan pisteen päähän. Ylemmässä loppusarjassa Roma voitti kuusi ottelua, pelasi yhden tasan ja hävisi yhden, ja Juventus jäi lopputaulukossa 13 pisteen päähän. Roman parhaat maalintekijät olivat 13 maalia tehnyt ja koko sarjan maalintekijätilastossa jaetulle kolmannelle sijalle yltänyt Valentina Giacinti, 12 maalia tehnyt brasilialainen Andressa Alves ja kahdeksan maalia tehnyt norjalainen Emilie Haavi. Cupin loppuottelussa Roma hävisi jälleen Juventukselle, nyt maalein 0–1.

Mestarien liigassa AS Roma sijoittui kaudella 2022–2023 alkulohkossaan toiseksi VfL Wolfsburgin jälkeen ja putosi jatkosta puolivälierissä hävittyään FC Barcelonalle kotikentällään 0–1 ja vieraissa 5–1.

Saavutukset
-----------

* Italian mestaruus: 2023
* Italian cup: 2021

Lähteet
-------

1. ↑  AS Roma *Soccerway*. Viitattu 10.6.2023. (englanniksi)
2. ↑  Women's Champions League Tables: 2022/2023 Season *Sky Sports*. Viitattu 10.6.2023. (englanniksi)
3. ↑  Downy, Sophie: ‘We want to keep dreaming’ – the rise and rise of Roma Women *The Guardian*.  7.12.2022. Viitattu 10.6.2023. (englanniksi)
4. 1 2  Novello, Alberto & Di Maggio, Roberto: Italy - List of Women's Champions  1.6.2023. RSSSF. Viitattu 9.6.2023. (englanniksi)
5. 1 2  Novello, Alberto & Di Maggio, Roberto: Italy - List of Women's Cup Winners  1.6.2023. RSSSF. Viitattu 9.6.2023. (englanniksi)
6. ↑  AS Roma *Soccerway*. Viitattu 9.6.2023. (englanniksi)
7. 1 2  AS Roma *Soccerdonna*. Viitattu 9.6.2023. (saksaksi)
8. ↑  Coppa Italia - Italien 2020/2021 *Soccerdonna*. Viitattu 9.6.2023. (saksaksi)
9. ↑  Coppa Italia - Finale - 30.05.2021 - 20:30 Uhr *Soccerdonna*. Viitattu 9.6.2023. (saksaksi)
10. ↑  Di Maggio, Roberto: Italy (Women) 2021/22  1.6.2023. RSSSF. Viitattu 9.6.2023. (englanniksi)
11. ↑  Juventus vs. Roma 1 - 1 *Soccerway*. Viitattu 9.6.2023. (englanniksi)
12. ↑  Di Maggio, Roberto: Italy (Women) 2022/23  1.6.2023. RSSSF. Viitattu 9.6.2023. (englanniksi)
13. ↑  Di Maggio, Roberto: Serie A Women 2022/2023 *Footballdatabase.eu*.  1.6.2023. Viitattu 10.6.2023. (englanniksi)
14. ↑  Coppa Italia Women 2022/2023 Final Stages *Soccerway*. Viitattu 9.6.2023. (englanniksi)
15. ↑  UEFA Women’s Champions League 2022/2023 *Soccerdonna*. Viitattu 9.6.2023. (saksaksi)

Aiheesta muualla
----------------

* Virallinen sivusto (englanniksi)